**აუდიტორების/აუდიტორული ფირმების რეგისრაციის შესახებ**

აუდიტორების/აუდიტორული ფირმების  რეესტრში რეგისტრაციით დაინტერესებულმა პირებმა ყურადღებით უნდა  წაიკითხონ [„ვებ-გვერდისა და რეესტრის ელექტრონული ფორმით წარმოების, მისი სტრუქტურის, ფორმის, მასში ასახული ინფორმაციის ნუსხისა და მომხმარებელთა იდენტიფიცირების წესი“](https://matsne.gov.ge/ka/document/view/3422918)  და განახორციელონ შემდეგი ქმედებები:

1. გაიარონ სამსახურის ვებ-გვერდზე  რეგისტრაცია ელ-ფოსტის და პაროლის ასახვით და შემდეგ ავტორიზაცია:
	* [ფიზიკური პირებისთვის](https://saras.gov.ge/app)
	* [იურიდიული პირებისთვის](https://saras.gov.ge/company)

**შენიშვნა**: იურიდიული პირის შემთხვევაში, დამსაქმებელმა და დასაქმებულმა ვებ-გვერდზე რეგისტრაციის პროცესი და სამსახურისათვის შესაბამისი დოკუმენტაციის წარდგენა შეიძლება დაიწყონ ერთდროულად. თუმცა, საყურადღებოა, რომ იურიდიული პირის (ფირმის) რეგისტრაციამდე, სავალდებულოა სამსახურის მიერ დასრულდეს ამ ფირმაში დასაქმებული ერთი მაინც გარიგების პარტნიორის სარეგისტრაციო წარმოება.

1. ავტორიზაციის შემდეგ, ელექტრონულად შეავსონ სარეგისტრაციო განაცხადი [„ვებ-გვერდისა და რეესტრის ელექტრონული ფორმით წარმოების, მისი სტრუქტურის, ფორმის, მასში ასახული ინფორმაციის ნუსხისა და მომხმარებელთა იდენტიფიცირების წესის“](https://matsne.gov.ge/ka/document/view/3422918) მიხედვით.

**შენიშვნა**:  ვებ-გვერდზე ელექტრონული სარეგისტრაციო განაცხადის შევსებისას (ღილაკით - „გადაგზავნა“-ს დაჭერამდე) შესაძლებელია ნებისმიერ დროს განაცხადის შევსების შეჩერება და სისტემიდან  გამოსვლა (ღილაკით - „გამოსვლა“). შევსებული ინფორმაცია იქნება დამახსოვრებული და შესაძლებელი იქნება  ნებისმიერ დროს განაცხადის შევსების განახლება. ამისათვის საჭირო იქნება მხოლოდ ვებ-გვერდზე ავტორიზაცია, რაც გულისხმობს ელ-ფოსტის და პაროლის მითითებას.

1. გადააგზავნონ ელექტრონული სარეგისტრაციო განაცხადი და ამის შემდეგ ამობეჭდონ იგი მატერიალური სახით.

**შენიშვნა**:  სარეგისტრაციო განაცხადის ამობეჭდვა წარსადგენად შესაძლებელი იქნება მხოლოდ სარეგისტრაციო განაცხადის სისტემაში გადაგზავნის შემდეგ (ღილაკით „გადაგზავნა“). გადაგზავნის შემდეგ მასში ასახული ინფორმაცის შეცვლა შუეძლებელი გახდება. შესაძლებელი იქნება მხოლოდ უკვე შევსებული განაცხადის დათვალიერება. სარეგისტრაციო განაცხადში ნებისმიერი ცვლილების განხორციელების შემთხვევაში (მათ შორის რეგისტრაციის შემდგომ სარეგისტრაციო მონაცემების ცვლილებების და განახლებადი ინფორმაციის წარდგენისას) სამსახურში უნდა წარდგენილ იქნას დამატებითი განაცხადი, მატერიალური სახით, მე-5 პუნქტში მითითებულ მისამართებზე.

1. შეასრულონ სარეგისტრაციო განაცხადთან ერთად წარსადგენი დამადასტურებელი დოკუმენტების მოთხოვნა  და ამობეჭდილი სარეგისტრაციო განაცხადის შესაბამის ველში მიუთითონ თანდართული დოკუმენტების გვერდების რაოდენობა.
2. ხელი მოაწერონ ამობეჭდილ სარეგისტრაციო განაცხადს და მოთხოვნილ დოკუმენტებთან ერთად  წარმოადგინონ მატერიალური სახით შემოსავლების სამსახურის სერვის ცენტრებში, შემდეგ მისამართებზე:
	* ქ. თბილისი, სარაჯიშვილის ქ. N1
	* ქ. თბილისი, აღმაშენებლის გამზ. N140ა
	* ქ. თბილისი, გულუას ქ. N4
	* ქ. თბილისი, კოსტავას გამზ.  68ა
	* ქ. თბილისი, კოსტავას გამზ.  68ა
	* ქ. თბილისი, კოსტავას გამზ.  68ა
	* ქ. ბათუმი, ფიროსმანის ქ. N5ა
	* ქ. ბათუმი, ფიროსმანის ქ. N5ა
	* ქ. ქუთაისი, ჯავახიშვილის ქ. N5
	* ქ.ქუთაისი, ჯავახიშვილის ქ. N5
	* ქ. ქუთაისი, ჯავახიშვილის ქ. N5
	* ქ.ზუგდიდი, გამარჯვების ქ. N1
	* ქ.რუსთავი, კოსტავას  N36
	* ქ.რუსთავი, კოსტავას N36
	* ქ.ფოთი, დ. თავდადებულის N4
	* ქ.ფოთი, დ. თავდადებულის N4
	* ქ. ზესტაფონი, წერეთლის ქ. N5
	* ქ.ახალციხე, პ. ნათენაძის ქ. N54
	* ქ.ახალციხე, პ. ნათენაძის ქ. N54
	* ქ. თელავი, აღმაშენებლის გამზ. N41
	* ქ. თელავი, აღმაშენებლის გამზ. N41
	* ქ.გორი, სამეფოს ქ. N50
	* ქ.გორი, სამეფოს ქ. N50
	* ქ.გორი, სამეფოს ქ. N50

**შენიშვნა** : შემოსავლების სამსახურის სერვის ცენტრებში წარდგენილ სარეგისტრაციო განაცხადებს და თანდართულ დოკუმენტებს ჩაიბარებს უფლებამოსილი თანამშრომელი, რომელიც  დაადასტურებს საბუთების მიღებას.

**ბუღალტრული აღრიცხვის, ანგარიშგებისა და აუდიტის ზედამხედველობის სამსახურის უფროსის ბრძანება**

**№17 2016 წლის 28 ოქტომბერი**

ქ. თბილისი

ვებგვერდისა და რეესტრის ელექტრონული ფორმით წარმოების, მისი სტრუქტურის, ფორმის, მასში ასახული ინფორმაციის ნუსხისა და მომხმარებელთა იდენტიფიცირების წესის განსაზღვრის თა ობაზე „ბუღალტრული აღრიცხვის, ანგარიშგებისა და აუდიტის შესახებ“ საქართველოს კანონის მე-12 მუხლის მე-3 პუნქტის და 28-ე მუხლის მე-4 პუნქტის საფუძველზე, ვბრძანებ:

 **მუხლი 1** დამტკიცდეს ,,ვებგვერდის და რეესტრის ელექტრონული ფორმით წარმოების, მისი სტრუქტურის, ფორმის, მასში ასახული ინფორმაციის ნუსხისა და მომხმარებელთა იდენტიფიცირების წესი (დანართი №1).

**მუხლი 2** დამტკიცდეს ,,აუდიტორების სახელმწიფო რეესტრში რეგისტრაციით დაინტერესებულ ფიზიკურ პირთა სარეგისტრაციო განაცხადის ფორმა“ (დანართი №2).

**მუხლი 3** დამტკიცდეს „აუდიტორული (აუდიტური) ფირმების სახელმწიფო რეესტრში რეგისტრაციით დაინტერესებულ იურიდიულ პირთა სარეგისტრაციო განაცხადის ფორმა“ (დანართი №3).

 **მუხლი 4** ეს ბრძანება, გარდა ამ ბრძანებით დამტკიცებული წესის მე-5 მუხლის პირველი პუნქტის ,,გ“ ქვეპუნქტის და მე-6 მუხლის პირველი პუნქტის ,,ბ“ ქვეპუნქტისა, ამოქმედდეს 2016 წლის 1 ნოემბრიდან.

**მუხლი 5** ამ ბრძანებით დამტკიცებული წესის მე-5 მუხლის პირველი პუნქტის ,,გ“ ქვეპუნქტი ამოქმედდეს 2017 წლის 1 იანვრიდან.

 **მუხლი 6** ამ ბრძანებით დამტკიცებული წესის მე-6 მუხლის პირველი პუნქტის ,,ბ“ ქვეპუნქტი ამოქმედდეს 2018 წლის 1 იანვრიდან.

**ბუღალტრული აღრიცხვის, ანგარიშგებისა და აუდიტის ზედამხედველობის სამსახურის**

**უფროსი იური დოლიძე**

**დანართი №1**

**ვებგვერდისა და რეესტრის ელექტრონული ფორმით წარმოების, მისი სტრუქტურის, ფორმის, მასში ასახული ინფორმაციის ნუსხისა და მომხმარებელთა იდენტიფიცირების წესი**

 **მუხლი 1.** **რეგულირების სფერო**

ეს წესი განსაზღვრავს აუდიტორებისა და აუდიტორული (აუდიტური) ფირმების (შემდგომ – აუდიტორული ფირმა) ვებგვერდისა და სახელმწიფო რეესტრის (შემდგომ – რეესტრი) ელექტრონული ფორმით წარმოების წესს, სტრუქტურას, ფორმას, რეესტრში ასახული აუცილებელი ინფორმაციის ჩამონათვალს, მომხმარებელთა იდენტიფიცირებისა და რეესტრში რეგისტრაციით დაინტერესებულ პირთა სარეგისტრაციო წარმოების წესებსა და პირობებს, წარმოებაში მონაწილე მხარეებს, მათ უფლებებსა და მოვალეობებს.

 **მუხლი 2. აუდიტორების/აუდიტორული ფირმების სახელმწიფო რეესტრი**

1. საქართველოში რეგისტრირებული ფიზიკური პირი, იურიდიული პირი და სხვა ქვეყანაში რეგისტრირებული იურიდიული პირის ფილიალი (შემდგომ – ფილიალი) საქართველოში აუდიტის ჩატარების უფლებამოსილებას იძენენ აუდიტორების/აუდიტორულ ფირმათა სახელმწიფო რეესტრში (შემდგომ – რეესტრი) რეგისტრაციის შემდეგ. რეესტრი საჯაროა. რეესტრი შედგება აუდიტორების სახელმწიფო რეესტრისაგან (შემდგომ – აუდიტორების რეესტრი) და აუდიტორული ფირმების სახელმწიფო რეესტრისაგან (შემდგომ – აუდიტორული ფირმების რეესტრი).
2. რეესტრის წარმოების მიზნით სამსახური იყენებს შესაბამის პროგრამულ უზრუნველყოფებს და სისტემებს.

3. რეესტრში აუდიტორის/აუდიტორული ფირმის იდენტიფიკაცია უზრუნველყოფილია აუდიტორთა/აუდიტორული ფირმის ინდივიდუალური სარეგისტრაციო ნომრით.

4. რეესტრში რეგისტრაციისათვის აუცილებელია რეგისტრაციით დაინტერესებულ პირთა მიერ ამ ბრძანებით დამტკიცებული შესაბამისი სარეგისტრაციო განაცხადის ელექტრონული ფორმით შევსება და ამ წესის შესაბამისად განსაზღვრული დოკუმენტაციის სამსახურისათვის მატერიალური ფორმით წარდგენა. სარეგისტრაციო განაცხადი ივსება სრულად, გარდა ამ წესით გათვალისწინებული შემთხვევისა.

5. რეესტრის წარმოებას, მასში ასახული ინფორმაციის საჯაროობასა და ხელმისაწვდომობას უზრუნველყოფს სამსახური.

6. სამსახური უფლებამოსილია საჯარო არ გახადოს რეესტრში ასახული, ამ წესის მე-3 მუხლის პირველი პუნქტის,,თ“ ქვეპუნქტითა და მე-5 მუხლის პირველი პუნქტის,,თ“ ქვეპუნქტით განსაზღვრული ინფორმაცია, თუ ინფორმაციის გასაჯაროვება საფრთხეს უქმნის ქვეყნის ან/და მესამე პირის ინტერესებს. ინფორმაციის შეფასების, ანალიზის და მისი გამოქვეყნების მიზანშეწონილობის შესახებ გადაწყვეტილებას იღებს სამსახური.

7. პირის მიერ სარეგისტრაციო განაცხადში წარმოდგენილი და რეესტრში ასახული ინფორმაციის სისწორეზე კონტროლს ახორციელებს სამსახური.

8. სარეგისტრაციო განაცხადით წარდგენილი ის ინფორმაცია (მათ შორის, განახლებადი), რომელიც არ ექვემდებარება რეესტრში გასაჯაროებას, სამსახურის მიერ გამოიყენება საზედამხედველო სფეროების მდგომარეობის შესწავლის, სტატისტიკური ანალიზის მიზნით, რაც აისახება სამსახურის წლიურ საერთო ანგარიშში.

9. საქართველოს პროფესიული ორგანიზაცია, რომელშიც უნდა იყოს გაწევრიანებული ფიზიკური პირი, უნდა აკმაყოფილებდეს შემდეგ მოთხოვნებს:

ა) რეგისტრირებული იყოს არასამეწარმეო (არაკომერციულ) იურიდიულ პირად;

ბ) ჰქონდეს შიდა პოლიტიკა, სისტემები და პროცედურები, რომლებიც უზრუნველყოფს:

ბ.ა) პროფესიული სერტიფიცირებისა და განგრძობითი განათლების მიმართ მოთხოვნების დაკმაყოფილებას;

ბ.ბ) პროფესიული ორგანიზაციების წევრების მიერ პროფესიონალი ბუღალტრების ეთიკის კოდექსისა (IESBA Code) და ხარისხის კონტროლის სისტემის მიმართ მოთხოვნების შესრულებას, პროფესიული ორგანიზაციის მიერ დადგენილი მოთხოვნების დარღვევის გამოვლენას და მათთვის დისციპლინური პასუხისმგებლობის დაწესებას;

გ) მმართველობის ორგანოს წევრთა უმრავლესობას შეადგენდნენ აუდიტორები ან/და სერტიფიცირებული ბუღალტრები;

დ) მართავდეს ვებგვერდს, რომელზეც გამოაქვეყნებს მისი წევრი აუდიტორების და ამ პროფესიული ორგანიზაციის მიერ სერტიფიცირებული ბუღალტრების რეესტრს, ორგანიზაციის ყოველწლიურ ფინანსურ ანგარიშგებას და საქმიანობის შესახებ ანგარიშს.

10. სამსახური უფლებამოსილია განახორციელოს პროფესიული ორგანიზაციის ,,ბუღალტრული აღრიცხვის, ანგარიშგებისა და აუდიტის შესახებ“ საქართველოს კანონისა (შემდგომ – კანონი) და მის საფუძველზე მიღებული ნორმატიული აქტების მოთხოვნებთან შესაბამისობის მონიტორინგი. უარყოფითი შედეგების გამოვლენისას, სამსახურის უფროსის მიერ გამოიცემა ინდივიდუალური ადმინისტრაციულ-სამართლებრივი აქტი, რომელიც მიღებიდან 2 სამუშაო დღის ვადაში ქვეყნდება სამსახურის ვებგვერდზე და ეგზავნება შესაბამის პროფესიულ ორგანიზაციასა და მის წევრ აუდიტორებს.

11. სერტიფიცირებული ბუღალტერი ვალდებულია ამ მუხლის მე-10 პუნქტით გათვალისწინებული სამართლებრივი აქტის გამოცემიდან არაუგვიანეს 30 დღის ვადაში გაწევრიანდეს საქართველოს იმ პროფესიულ ორგანიზაციაში, რომელიც აკმაყოფილებს კანონით და კანონქვემდებარე ნორმატიული აქტებით დადგენილ მოთხოვნებს.

12. აუდიტორული ფირმა ვალდებულია, საქმიანობის მანძილზე ყოველთვის დარწმუნდეს, რომ პროფესიული ორგანიზაცია, რომელშიც მასთან დასაქმებული აუდიტორი და სერტიფიცირებული ბუღალტერი არის გაწევრიანებული, შეესაბამება კანონითა და კანონქვემდებარე ნორმატიული აქტებით დადგენილ მოთხოვნებს.

13. პირი/ორგანიზაცია უფლებამოსილია კანონითა და კანონქვემდებარე ნორმატიული აქტებით განსაზღვრული სხვადასხვა შინაარსის ამსახველი ინფორმაცია/დოკუმენტაცია პირზე გასცეს ერთი დოკუმენტის (წერილის) სახით.

 **მუხლი 3. აუდიტორების რეესტრში ასახული ინფორმაცია**

1. აუდიტორების რეესტრში აუდიტორის შესახებ უნდა იყოს შემდეგი ინფორმაცია:

ა) აუდიტორის სახელი, გვარი (ქართულ და ინგლისურ ენებზე), ფაქტობრივი და იურიდიული მისამართი, საქმიანობის ადგილი (ინდივიდუალურად ან აუდიტორული ფირმის მეშვეობით) და სარეგისტრაციო ნომერი;

ბ) იმ აუდიტორული ფირმის სამართლებრივი ფორმა, სახელწოდება (ქართულ და ინგლისურ ენებზე), იურიდიული მისამართი, ვებგვერდის მისამართი და სარეგისტრაციო ნომერი, რომელშიც დასაქმებულია აუდიტორი ან რომელშიც ის არის პარტნიორი/აქციონერი, მმართველობითი ორგანოს წევრი ან რომელთანაც სხვაგვარად არის დაკავშირებული;

გ) ინფორმაცია მისი სხვა ქვეყანაში აუდიტორად რეგისტრაციის შესახებ, ქვეყნის, მარეგისტრირებელი ორგანოს დასახელების, ვებგვერდის და სარეგისტრაციო ნომრის (ასეთის არსებობის შემთხვევაში) მითითებით;

დ) საქართველოს პროფესიულ ორგანიზაციაში წევრობის შესახებ, პროფესიული ორგანიზაციის სახელწოდების, პროფესიული ორგანიზაციის საიდენტიფიკაციო ნომრის, პროფესიული ორგანიზაციის ვებგვერდის, პროფესიულ ორგანიზაციაში რეგისტრაციის ნომრის მითითებით;

ე) ხარისხის კონტროლის სისტემის მონიტორინგის შედეგები (აისახება სამსახურის მიერ, შესაბამისი გადაწყვეტილების მიღებიდან 5 სამუშაო დღის ვადაში);

ვ) ბოლო 3 წლის განმავლობაში აუდიტორული (არადაქირავებული) საქმიანობიდან მიღებული შემოსავლები;

ზ) პროფესიული პასუხისმგებლობის დაზღვევა, სადაზღვევო კომპანიის დასახელების, დაზღვეული პერიოდისა და სადაზღვევო თანხის მითითებით;

თ) ინფორმაცია აუდიტორისათვის სანქციის დაკისრების თაობაზე (ივსება სამსახურის მიერ). ამასთანავე, სამსახური ადმინისტრაციულ აქტს, რომელიც აუდიტორს/აუდიტორულ ფირმას სანქციას აკისრებს, ძალაში შესვლისა და იმ სუბიექტის ინფორმირების შემდეგ, რომელსაც სანქცია დაეკისრა, დაუყოვნებლივ, არანაკლებ 5 წლის ვადით აქვეყნებს ვებგვერდზე, მხარეების მიერ ამ გადაწყვეტილების გასაჩივრების შესახებ ინფორმაციის (ასეთის არსებობის შემთხვევაში) მითითებით.

2. აუდიტორების რეესტრის მთავარ გვერდზე აისახება აუდიტორთა ჩამონათვალი ანბანური თანმიმდევრობით, თითოეული აუდიტორის სარეგისტრაციო ნომრის, აუდიტორის გვარის, სახელის და საქმიანობის ძირითადი ადგილის („ინდივიდუალურად“ ან „აუდიტორული ფირმის სახელწოდების“) მითითებით.

 **მუხლი 4. აუდიტორების რეესტრში რეგისტრაციისათვის აუცილებელი პირობები**

1. აუდიტორების რეესტრში რეგისტრაციით დაინტერესებული ფიზიკური პირი უნდა აკმაყოფილებდეს შემდეგ პირობებს:

ა) იყოს სერტიფიცირებული ბუღალტერი;

ბ) ჰქონდეს აუდიტორის ზედამხედველობით ფინანსური ანგარიშგების აუდიტის ჩატარების არანაკლებ 3-წლიანი პრაქტიკული გამოცდილება, რასაც წერილობით ადასტურებს ზედამხედველი აუდიტორი;

გ) არ იყოს ნასამართლევი ტერორიზმის დაფინანსებისათვის ან/და უკანონო შემოსავლის ლეგალიზაციისათვის ან სხვა ეკონომიკური დანაშაულისათვის, აგრეთვე სხვა მძიმე ან განსაკუთრებით მძიმე დანაშაულისათვის;

დ) იყოს პროფესიული ორგანიზაციის წევრი;

ე) არ ჰქონდეს დარღვეული პროფესიონალი ბუღალტრების ეთიკის კოდექსი (IESBA Code), რასაც ადასტურებს პროფესიული ორგანიზაცია ან ამ პუნქტის „ბ“ ქვეპუნქტით გათვალისწინებული აუდიტორი;

ვ) საქმიანობის ინდივიდუალურად განხორცილების შემთხვევაში, დაზღვეული ჰქონდეს პროფესიული პასუხისმგებლობა, კანონის მე-12 მუხლის მე-7 პუნქტის,,ზ“ ქვეპუნქტის მოთხოვნათა შესაბამისად.

2. კანონის მე-13 მუხლის მე-8 პუნქტის საფუძველზე სამსახური უფლებამოსილია ამ წესის შესაბამისად, საქართველოს სამართლის საკვალიფიკაციო ტესტის ჩაბარებისა და შესაბამისი მიმართვის საფუძველზე რეესტრში დაარეგისტრიროს ეკონომიკური განვითარებისა და თანამშრომლობის ორგანიზაციის (OECD) წევრ ქვეყნებში, ევროკავშირის წევრ ქვეყნებში, აგრეთვე კანონის მე-13 მუხლის მე-9 პუნქტის საფუძველზე სამსახურის მიერ განსაზღვრულ ქვეყნებში არსებული ბუღალტერთა საერთაშორისო ფედერაციის (IFAC) წევრი ორგანიზაციების წევრი ფიზიკური პირი, რომელსაც სურს აუდიტის საქართველოში ჩატარება.

 3. ამ მუხლის პირველი პუნქტის,,ბ“ ქვეპუნქტით განსაზღვრული 3 (სამი)-წლიანი პრაქტიკული გამოცდილება გულისხმობს ამ 3 (სამ)-წლიანი პერიოდის არანაკლებ ბოლო 2 (ორი) წლის მანძილზე, მაგრამ სერტიფიცირებული ბუღალტრის სტატუსის მინიჭებიდან არანაკლებ ბოლო 1 (ერთი) წლის მანძილზე, უშუალოდ გარიგების პარტნიორის დაქვემდებარებაში მუშაობას და ისეთი ფუნქციების შესრულებას, რომელიც სულ მცირე მოიცავს სამუშაო გუნდის მართვას, პროფესიული ეთიკის ნორმების დაცვის და ხარისხის უზრუნველყოფას, აუდიტის დაგეგმვას, დამკვეთ სუბიექტთან ურთიერთობას გარიგების მნიშვნელოვან საკითხებზე, არსებითი აუდიტორული მტკიცებულებების და მსჯელობების, აუდიტს დაქვემდებარებული ფინანსური ანგარიშგების მთლიანობაში მიმოხილვას, რაც საფუძვლად ედება აუდიტორული დასკვნის მომზადებას.

 **მუხლი 5. აუდიტორული ფირმების რეესტრში ასახული ინფორმაცია**

1. აუდიტორული ფირმების რეესტრში აუდიტორული ფირმის შესახებ უნდა იყოს შემდეგი ინფორმაცია:

ა) სამართლებრივი ფორმა, სახელწოდება (ქართულ და ინგლისურ ენებზე), იურიდიული და ფაქტობრივი მისამართი, ვებგვერდის მისამართი, საკონტაქტო ინფორმაცია (მათ შორის, მთავარი საკონტაქტო-წარმომადგენლობითი უფლებამოსილების მქონე პირის სახელი, გვარი) და სარეგისტრაციო ნომერი;

ბ) იმ აუდიტორის/სერტიფიცირებული ბუღალტრის სახელი, გვარი და სარეგისტრაციო ნომერი, რომელიც აუდიტორულ ფირმაშია დასაქმებული ან მასში არის პარტნიორი/აქციონერი ან მმართველობითი ორგანოს წევრი ან სხვაგვარად არის მასთან დაკავშირებული, აგრეთვე აუდიტორულ ფირმაში დასაქმებულ თანამშრომელთა რაოდენობა;

გ) ხარისხის კონტროლის სისტემის მონიტორინგის შედეგები (აისახება სამსახურის მიერ, შესაბამისი გადაწყვეტილების მიღებიდან 5 სამუშაო დღის ვადაში);

დ) არსებობის შემთხვევაში, იმ სდპ-ის სახელწოდება და საანგარიშგებო პერიოდი, რომელსაც ის უწევდა ან/და უწევს აუდიტორულ მომსახურებას;

ე) პარტნიორთა/აქციონერთა წილობრივი მონაწილეობა (ინფორმაციას სამსახური იღებს საქართველოს იუსტიციის სამინისტროს მმართველობის სფეროში მოქმედი საჯარო სამართლის იურიდიული პირისგან – საჯარო რეესტრის ეროვნული სააგენტოსგან);

ვ) პროფესიული პასუხისმგებლობის დაზღვევა, სადაზღვევო თანხის, დაზღვეული პერიოდის და სადაზღვევო კომპანიის მითითებით;

ზ) ბოლო 3 წლის განმავლობაში აუდიტორული (არადაქირავებული) საქმიანობიდან მიღებული შემოსავლები;

თ) ინფორმაცია აუდიტორული ფირმისათვის სანქციის დაკისრების თაობაზე (ივსება სამსახურის მიერ). ამასთანავე, სამსახური ადმინისტრაციულ აქტს, რომელიც აუდიტორს/აუდიტორულ ფირმას სანქციას აკისრებს, ძალაში შესვლისა და იმ სუბიექტის ინფორმირების შემდეგ, რომელსაც სანქცია დაეკისრა, დაუყოვნებლივ, არანაკლებ 5 წლის ვადით აქვეყნებს ვებგვერდზე, მხარეების მიერ ამ გადაწყვეტილების გასაჩივრების შესახებ ინფორმაციის (ასეთის არსებობის შემთხვევაში) მითითებით.

2. აუდიტორული ფირმების რეესტრის მთავარ გვერდზე აისახება აუდიტორული ფირმების ჩამონათვალი ანბანური თანმიმდევრობით, თითოეული აუდიტორული ფირმის სარეგისტრაციო ნომრის, სამართლებრივი ფორმის, სახელწოდების და საკონტაქტო ტელეფონის მითითებით.

 **მუხლი 6. აუდიტორული ფირმების რეესტრში რეგისტრაციისათვის აუცილებელი პირობები**

აუდიტორული ფირმების რეესტრში რეგისტრაციით დაინტერესებული იურიდიული პირი უნდა აკმაყოფილებდეს შემდეგ პირობებს:

ა) ახორციელებდეს აუდიტორულ საქმიანობას სულ მცირე 1 გარიგების პარტნიორის მეშვეობით;

ბ) აუდიტორულ ფირმაში 50%-ზე მეტი ხმის უფლებას ფლობდეს (ფლობდნენ) რეესტრში რეგისტრირებული აუდიტორი (აუდიტორები) ან/და აუდიტორული ფირმა ან/და ეკონომიკური განვითარებისა და თანამშრომლობის ორგანიზაციის (OECD) წევრ ქვეყნებში ან/და ევროკავშირის წევრი ქვეყნების აუდიტორულ რეესტრში რეგისტრირებული ფირმა ან/და ეკონომიკური განვითარებისა და თანამშრომლობის ორგანიზაციის (OECD) წევრ ქვეყნებსა და ევროკავშირის წევრ ქვეყნებში არსებული ბუღალტერთა საერთაშორისო ფედერაციის (IFAC) წევრი ორგანიზაციების წევრი ფიზიკური პირი (პირები);

გ) მმართველობითი ორგანოს წევრთა უმრავლესობა შედგებოდეს აუდიტორებისაგან. თუ მმართველობითი ორგანო 2 წევრისაგან შედგება, ერთ-ერთი მათგანი აუდიტორი უნდა იყოს;

დ) დაზღვეული ჰქონდეს პროფესიული პასუხისმგებლობა.

 **მუხლი 7. სარეგისტრაციო წარმოების დაწყება**

1. სარეგისტრაციო წარმოების მხარეებს წარმოადგენენ განმცხადებელი ფიზიკური პირი/იურიდიული პირი/ფილიალი და სამსახური.

2. რეესტრში დარეგისტრირების ან პირისათვის რეგისტრაციის აღდგენის საფუძველია ამ ბრძანებით დამტკიცებული, რეგისტრაციით დაინტერესებულ ფიზიკურ პირთა სარეგისტრაციო განაცხადის (დანართი N2) ან რეგისტრაციით დაინტერესებულ იურიდიულ პირთა სარეგისტრაციო განაცხადის (დანართი N3) სამსახურში წარდგენა, კანონითა და ამ ბრძანებით დადგენილი წესით.

3. სარეგისტრაციო წარმოების დაწყებამდე რეესტრში რეგისტრაციით დაინტერესებულმა პირმა უნდა შეავსოს სარეგისტრაციო განაცხადი ელექტრონული ფორმით, რისთვისაც საჭიროა მან სამსახურის ვებგვერდზე ([www.saras.gov.ge](http://www.saras.gov.ge)) გაიაროს პირველადი რეგისტრაცია და ავტორიზაცია.

4. ამ მუხლის მე-3 პუნქტით გათვალისწინებული წესით შევსებული ელექტრონული სარეგისტრაციო განაცხადი, სამსახურში წარდგენილი უნდა იქნეს ასევე მატერიალური ფორმით, მასზე თანდართულ დოკუმენტაციასთან ერთად. ელექტრონული სარეგისტრაციო განაცხადის სამსახურში მატერიალურად წარდგენის შემდეგ, პირის მიერ დამატებით წარსადგენი დოკუმენტაცია ყოველ შემდეგ ეტაპზე წარდგენილი უნდა იქნეს წერილობითი ფორმით. ამასთან, რეესტრში პირველადი რეგისტრაციით დაინტერესებული ფიზიკური და იურიდიული პირი უფლებამოსილნი არიან რეგისტრაციის მიზნით ერთდროულად მიმართონ სამსახურს სარეგისტრაციო განაცხადით, სამსახურის მიერ იურიდიული პირის რეესტრში რეგისტრაცია განხორციელდება მას შემდეგ, რაც ამ ფირმის სულ მცირე ერთი გარიგების პარტნიორი მაინც დარეგისტრირდება რეესტრში.

5. დოკუმენტაცია სამსახურში წარმოდგენილი უნდა იყოს ასლებისა და დედნების ან/და ამ წესით განსაზღვრულ შემთხვევებში მათი ნოტარიულად დამოწმებული ასლების სახით. ელექტრონული ფორმით სარეგისტრაციო განაცხადის წარდგენისას წარმოქმნილი ხარვეზის დაფიქსირების შემთხვევაში (მათ შორის, ტექნიკური ხასიათის), სამსახურს უფლება აქვს მოითხოვოს დამატებითი ინფორმაციის წარმოდგენა მატერიალური ან/და ელექტრონული ფორმით. დამატებითი ინფორმაცია ან დოკუმენტია სამსახურს წარედგინება ამ ბრძანებით დადგენილი წესით. ამ პუნქტით გათვალისწინებულ შემთხვევაში სარეგისტრაციო წარმოების ვადის ათვლა ხელახლა არ იწყება.

6. სამსახურის მიერ უფლებამოსილი პირი ვალდებულია დაუყოვნებლივ გაატაროს რეგისტრაციაში წარმოდგენილი სარეგისტრაციო განაცხადი და გასცეს მისი მიღების ბარათი, რომელიც ადასტურებს სარეგისტრაციო განაცხადით წარმოდგენილი დოკუმენტაციის წარმოდგენისა და სამსახურის მიერ სარეგისტრაციო განაცხადის სარეგისტრაციო წარმოებაში მიღების ფაქტს. სარეგისტრაციო წარმოების ვადის ათვლა იწყება განმცხადებლის მიერ დოკუმენტაციის სამსახურში მატერიალური ფორმით წარმოდგენის დღიდან.

7. ამ მუხლის მე-6 პუნქტით განსაზღვრული პირისათვის, ამ წესისა და საქართველოს კანონმდებლობის დარღვევით წარმოდგენილი დოკუმენტები არ წარმოადგენს განცხადების მიღებაზე უარის თქმის საფუძველს, იგი შესაძლებელია გახდეს სამსახურის მიერ, ამ წესით დადგენილ ვადაში სარეგისტრაციო წარმოების შეჩერების საფუძველი.

8. სამსახური სარეგისტრაციო განაცხადის მატერიალური (ხელმოწერით და ბეჭდით (მისი არსებობის შემთხვევაში) დადასტურებული) ფორმით წარდგენიდან არაუგვიანეს 10 სამუშაო დღისა, ამოწმებს სარეგისტრაციო განაცხადის კანონითა და ამ ბრძანებით დადგენილ მოთხოვნებთან შესაბამისობას.

9. სამსახური უფლებამოსილია ყოველ კონკრეტულ შემთხვევაში დამატებით მოითხოვოს სარეგისტრაციო წარმოებასთან დაკავშირებული იმ დოკუმენტის ან ინფორმაციის წარმოდგენა, რომელიც აუცილებელია სარეგისტრაციო განაცხადით მოთხოვნილ საკითხზე გადაწყვეტილების მისაღებად.

10. პროფესიული ორგანიზაცია ვალდებულია სამსახურის მიერ მოთხოვნის შემთხვევაში წარუდგინოს მას ინფორმაცია/დოკუმენტი მისი წევრის შესახებ, მოთხოვნიდან არაუგვიანეს 5 სამუშაო დღის ვადაში.

11. სარეგისტრაციო წარმოების დასრულების შემდეგ, აუდიტორს/აუდიტორულ ფირმას ენიჭება ინდივიდუალური სარეგისტრაციო ნომერი.

12. ფირმების სარეგისტრაციო წარმოების დაწყებამდე, სავალდებულოა მისი სულ მცირე იმ პირის რეგისტრაციის გავლა ან სარეგისტრაციო წარმოების დაწყება, რომელიც დაინტერესებულია გარიგების პარტნიორის სტატუსით რეესტრში რეგისტრაციით.

 **მუხლი 8. აუდიტორების რეესტრში რეგისტრაციით დაინტერესებულ ფიზიკურ პირთა სარეგისტრაციო განაცხადის ფორმის შევსების წესი**

1. რეესტრში რეგისტრაციით დაინტერესებული ფიზიკური პირი სარეგისტრაციო განაცხადს ელექტრონულად ავსებს ამ წესის მე-7 მუხლის მე-3 პუნქტით განსაზღვრული პროცედურების გავლით.

2. რეესტრში რეგისტრაციით დაინტერესებული ფიზიკური პირი თუ არ არის საქართველოს მოქალაქე, ნოტარიულად დამოწმებული პასპორტის ასლი სამსახურში წარმოდგენილი უნდა იყოს მატერიალური სახით.

3. სარეგისტრაციო განაცხადის:

ა) პირველ პუნქტში (ზოგადი ინფორმაცია) მიეთითება ინფორმაცია რეგისტრაციით დაინტერესებული პირის პირადი ნომერის, სახელის და გვარის (ქართულ და ინგლისურ ენებზე), იურიდიული მისამართის, ფაქტობრივი მისამართის, საკონტაქტო ნომრ(ებ)ის და ვებგვერდის (არსებობის შემთხვევაში) შესახებ და ასევე დანართის სახით აიტვირთება ფოტო-სურათი. იმ შემთხვევაში, თუ დაინტერესებული პირი აპირებს აუდიტორული საქმიანობის ძირითადად ინდივიდუალურად განხორციელებას, მიეთითება ინფორმაცია აღნიშნულის შესახებ, რაც აისახება აუდიტორთა რეესტრის მთავარ გვერდზე.

ბ) მე-2 პუნქტში (სამუშაო ადგილი – აუდიტორული ფირმა/ინდივიდუალურად) მიეთითება ინფორმაცია დამსაქმებლის შესახებ (ძირითადი ან არაძირითადი საქმიანობის ადგილის აღნიშვნით (ასეთის არსებობის შემთხვევაში), დამსაქმებლის საიდენტიფიკაციო/პირადი ნომრის, სამართლებრივი ფორმის, სახელწოდების/სახელის და გვარის, (უცხო ქვეყნის ფირმის შემთხვევაში – მხოლოდ საიდენტიფიკაციო ნომერი და სახელწოდება) დამსაქმებლის იურიდიული მისამართის, დამსაქმებლის ვებგვერდის (არსებობის შემთხვევაში), დამსაქმებელთან დაკავებული თანამდებობის, აუდიტორულ ფირმაში მუშაობის დაწყების და დასრულების თარიღი (მუშაობის დასრულების თარიღი მიეთითება იმ შემთხვევაში, თუ სამუშაო ადგილი არ არის მიმდინარე). დამსაქმებლის მიერ გაცემული ცნობა პირის დასაქმების შესახებ სამსახურში წარმოდგენილი უნდა იქნეს მატერიალური სახით.

**შენიშვნა 1:** რეესტრის წარმოების მიზნებისთვის ძირითად სამუშაო ადგილად ითვლება მხოლოდ საქართველოში რეგისტრირებული ის აუდიტორული ფირმა, რომელიც რეგისტრაციის პროცესის დასრულების შემდეგ აისახება აუდიტორთა რეესტრის მთავარ გვერდზე. არაძირითადი სამუშაო ადგილი მიეთითება იმ შემთხვევაში, თუ პირი დასაქმებულია ძირითადის გარდა სხვა აუდიტორულ ფირმაში, სხვა საქმიანობის ინდივიდუალურად განმახორციელებელ აუდიტორთან ან ახორციელებს საქმიანობას ინდივიდუალურად.

**შენიშვნა 2:** იმ შემთხვევაში, თუ ძირითად ან/და არაძირითად სამუშაო ადგილას პირის მიერ ფინანსური ანგარიშგების აუდიტის ჩატარება არ არის საკმარისი ამ წესის მე-4 მუხლის პირველი პუნქტის,,ბ“ ქვეპუნქტში მოთხოვნილი პრაქტიკული გამოცდილებისთვის, პირი ასახავს წინა სამუშაო ადგილებს, სადაც ის ახორციელებდა აუდიტორულ საქმიანობას.

**შენიშვნა 3:** იმ შემთხვევაში, თუ დაინტერესებული ფიზიკური პირის მიერ სარეგისტრაციო განაცხადის წარდგენისას, ამ პირის მიერ მითითებული დამსაქმებელი იურიდიული პირი/ ფილიალის მიმართ არ არის დაწყებული ან დაწყებულია და არ დასრულებულა სარეგისტრაციო წარმოება, ფიზიკური პირის სარეგისტრაციო განაცხადის მიღებიდან არაუგვიანეს 10 სამუშაო დღის ვადაში სამსახური იღებს გადაწყვეტილებას პირისათვის სარეგისტრაციო წარმოების არაუმეტეს 20 დღით შეჩერების თაობაზე. თუ აღნიშნული სარეგისტრაციო წარმოების შეჩერების პერიოდში განმცხადებელი ფიზიკური პირის მიერ მითითებული იურიდიული პირი/ფილიალი სამსახურის მიერ დარეგისტრირდება აუდიტორული ფირმების რეესტრში, სამსახური იღებს გადაწყვეტილებას ფიზიკური პირისათვის სარეგისტრაციო წარმოების განახლების შესახებ. თუ აუდიტორულმა ფირმამ არ მიუთითა განმცხადებელი ფიზიკური პირი აუდიტორულ ფირმაში დასაქმებულ აუდიტორად/გარიგების პარტნიორად ან დამსაქმებელი იურიდიული პირი/ფილიალი არ/ვერ დარეგისტრირდა აუდიტორული ფირმების რეესტრში, განმცხადებელი ფიზიკური პირის მოთხოვნის შემთხვევაში, პროფესიული პასუხისმგებლობის დაზღვევის დამადასტურებელი დოკუმენტაციის წარდგენის შემდეგ, ის დარეგისტრირდება საქმიანობის ინდივიდუალურად განმახორციელებელი აუდიტორის სტატუსით. თუ განმცხადებელი ფიზიკური პირი უარს განაცხადებს აუდიტორების რეესტრში საქმიანობის ინდივიდუალურად განმახორციელებელი აუდიტორის სტატუსით რეგისტრაციაზე, პირის მიმართ სარეგისტრაციო წარმოება წყდება.

გ) მე-3 პუნქტში მიეთითება დაინტერესებული პირის აუდიტორის ზედამხედველობით ფინანსური ანგარიშგების აუდიტის ჩატარების (აუდიტორულ გარიგებებში მონაწილოების) არანაკლებ 3 –-წლიანი პრაქტიკული გამოცდილების დამადასტურებელი ინფორმაცია, მათ შორის, დამსაქმებელი აუდიტორის/აუდიტორული ფირმის სახელწოდება/სახელი და გვარი, ზედამხედველობის ქვეშ აუდიტის ჩატარების ქვეყანა (უცხო ქვეყნის სუბიექტის შემთხვევაში, ქვეყანა აისახება სუბიექტის სახელწოდების ველში), აუდიტირებული პერიოდი, იმ სუბიექტის სახელწოდება და საიდენტიფიკაციო ნომერი, რომლის ფინანსური ანგარიშგების აუდიტის ჩატარებაშიც პირი იღებდა მონაწილეობას, სუბიექტთან აუდიტის დაწყებისა და დასრულების თარიღი. ასევე მიეთითება ზედამხედველი აუდიტორის სახელი, გვარი, პირადი ნომერი. პრაქტიკული გამოცდილების შესახებ ზედამხედველი აუდიტორის წერილობითი დასტური სამსახურს წარედგინება სარეგისტრაციო განაცხადის დანართის სახით. დამატებით, იმ შემთხვევაში, თუ პირის მონაწილეობით ჩატარებული აუდიტის დასკვნა წარმოადგენს საჯარო ინფორმაციას, მიეთითება ის ბმული, რომელზეც აუდიტირებული ფინანსური ანგარიშგება არის ხელმისაწვდომი.

**შენიშვნა:** 3-წლიანი პრაქტიკული გამოცდილების შესახებ ინფორმაციის მითითებისას, გამოიყენება სამუშაო ადგილის განსაზღვრის შემდეგი რიგითობა: ძირითადი სამუშაო ადგილი, არაძირითადი სამუშაო ადგილი, წინა სამუშაო ადგილი.

დ) მე-4 პუნქტში მიეთითება ინფორმაცია პროფესიული სერტიფიცირების თაობაზე, სერტიფიკატის გამცემი ორგანიზაციის საიდენტიფიკაციო ნომრის (საქართველოში რეგისტრირებული ორგანიზაციის შემთხვევაში), სახელწოდების, ვებგვერდის, პროფესიული სერტიფიცირების დამადასტურებელი დოკუმენტის დასახელების, დოკუმენტის ნომრის, დოკუმენტის გაცემის თარიღისა და, დოკუმენტის მოქმედების ვადის (არსებობის შემთხვევაში) მითითებით. პროფესიული სერტიფიცირების დამადასტურებელი დოკუმენტის ასლი სამსახურს წარედგინება მატერიალური ფორმით, ხოლო სერტიფიცირების დამადასტურებელი ელექტრონული დოკუმენტის შესაბამის ვებგვერდზე არსებობის შემთხვევაში – ვებგვერდის მისამართი (შესაბამისი ბმული).

**შენიშვნა:** უცხო ქვეყნის პროფესიული ორგანიზაციის მითითების შემთხვევაში სერტიფიკატის გამცემ ორგანიზაციად უნდა მიეთითოს ეკონომიკური განვითარებისა და თანამშრომლობის ორგანიზაციის (OECD), ევროკავშირის წევრ ქვეყნებში, აგრეთვე კანონის მე-13 მუხლის მე-9 პუნქტის საფუძველზე სამსახურის მიერ განსაზღვრულ ქვეყნებში არსებული ბუღალტერთა საერთაშორისო ფედერაციის (IFAC) წევრი ორგანიზაცია. ამ წესის მე-4 მუხლის მე-2 პუნქტით გათვალისწინებულ შემთხვევაში დაინტერესებულმა პირმა უნდა ასახოს საქართველოს სამართლის საკვალიფიკაციო ტესტის ჩაბარების სერტიფიკატის შესახებ ინფორმაცია.

ე) მე-5 პუნქტში მიეთითება იმ აუდიტორული ფირმის სამართლებრივი ფორმა, სახელწოდება, საიდენტიფიკაციო ნომერი, რომელშიც დაინტერესებული პირი არის მმართველობითი ორგანოს წევრი (წევრობის ფორმის მითითებით) ან/და რომელთანაც სხვაგვარად არის დაკავშირებული (დაკავშირებული მხარე განიმარტება ბუღალტრული აღრიცხვის საერთაშორისო სტანდარტი 24-ის –,,დაკავშირებულ მხარეთა განმარტებითი შენიშვნები“ მიხედვით).

ვ) მე-6 პუნქტში მიეთითება ინფორმაცია განმცხადებლის სხვა ქვეყანაში აუდიტორად რეგისტრაცის შესახებ, ქვეყნის, მარეგისტრირებელი ორგანოს სახელწოდების, ვებგვერდის, მარეგისტრირებელ ორგანოში აუდიტორად რეგისტრაციის თარიღის, სარეგისტრაციო ნომრის, რეგისტრაციით მინიჭებული სტატუსის მითითებით. უცხო ქვეყნის მარეგისტრირებელ ორგანოში რეგისტრაციის შესახებ (დასტური) დოკუმენტაციის ნათარგმნი და ნოტარიულად დამოწმებული ასლი, სამსახურს წარედგინება სარეგისტრაციო განაცხადის დანართის სახით. ამასთან, თუ რეგისტრაციის დამადასტურებელი დოკუმენტი არის მხოლოდ ელექტრონული დოკუმენტის სახით, ასევე მიეთითება ვებგვერდის მისამართი (შესაბამისი ბმული).

ზ) მე-7 პუნქტში აისახება ინფორმაცია პროფესიულ ორგანიზაციაში წევრობის თაობაზე, რომელშიც მითითებული უნდა იქნეს ქვეყანა, რომლის რეზიდენტია პროფესიული ორგანიზაცია (უცხო ქვეყანა მიეთითება მხოლოდ ამ წესის მე-4 მუხლის მე-2 პუნქტით გათვალისწინებული შემთხვევაში), პროფესიული ორგანიზაციის სახელწოდების, საიდენტიფიკაციო ნომრის, ვებგვერდის, პროფესიულ ორგანიზაციაში გაწევრიანების თარიღის და რეგისტრაციის ნომრის მითითებით. პროფესიულ ორგანიზაციაში აუდიტორის/სერტიფიცირებული ბუღალტრის წევრობა დადასტურებული უნდა იქნეს წერილობით, რომელიც სარეგისტრაციო განაცხადს დაერთვის დანართის სახით. სარეგისტრაციო განაცხადში აგრეთვე მიეთითება ინფორმაცია პროფესიული ორგანიზაციის მმართველობით ორგანოში მონაწილეობის თაობაზე. აუდიტორი ვალდებულია დარწმუნდეს, რომ საქართველოს პროფესიული ორგანიზაცია, რომელშიც აუდიტორი არის გაწევრიანებული, შეესაბამება კანონითა და ამ წესით დადგენილ მოთხოვნებს. თუ სარეგისტრაციო წარმოებისას გამოვლინდება, რომ ის პროფესიული ორგანიზაცია, რომელშიც გაწევრიანებული აუდიტორი, არ აკმაყოფილებს კანონისა და კანონქვემდებარე ნორმატიული აქტებით დადგენილ მოთხოვნებს, განმცხადებელს შეუჩერდება სარეგისტრაციო წარმოება. რეგისტრაციით დაინტერესებული სერტიფიცირებული ბუღალტერი ვალდებულია არაუგვიანეს 5 დღის ვადაში გაწევრიანდეს საქართველოს იმ პროფესიულ ორგანიზაციაში, რომელიც აკმაყოფილებს კანონით და კანონქვემდებარე ნორმატიული აქტებით დადგენილ მოთხოვნებს.

**შენიშვნა:** უცხო ქვეყნის პროფესიული ორგანიზაციის მითითების შემთხვევაში უნდა მიეთითოს ეკონომიკური განვითარებისა და თანამშრომლობის ორგანიზაციის (OECD), ევროკავშირის წევრ ქვეყნებში, აგრეთვე კანონის მე-13 მუხლის მე-9 პუნქტის საფუძველზე სამსახურის მიერ განსაზღვრულ ქვეყნებში არსებული ბუღალტერთა საერთაშორისო ფედერაციის (IFAC) წევრი ორგანიზაცია. ამასთან, ამ წესის მე-4 მუხლის მე-2 პუნქტით გათვალისწინებული პირები რეესტრში რეგისტრაციიდან არაუგვიანეს 10 სამუშაო დღის ვადაში ვალდებულნი არიან მიმართონ საქართველოს პროფესიულ ორგანიზაციას მათთან გაწევრიანების მოთხოვნით. პროფესიული ორგანიზაცია ვალდებულია, მიმართვიდან არაუგვიანეს 20 დღის ვადაში გააწევრიანოს პირი, ასახოს აუდიტორთა რეესტრში და გასცეს მასზე პროფესიულ ორგანიზაციაში წევრობის დამადასტურებელი დოკუმენტი, რომელიც აუდიტორის მიერ წარდგენილი უნდა იქნეს სამსახურში, არაუგვიანეს მისი რეესტრში რეგისტრაციიდან 30 დღის ვადაში.

თ) მე-8 პუნქტში კანონის მე-13 მუხლის მე-4 პუნქტის,,ე“ ქვეპუნქტით განსაზღვრული მოთხოვნის შესრულების მიზნით, მიეთითება ინფორმაცია პროფესიული რეპუტაციის თაობაზე, რომელშიც ასახულ უნდა იქნეს ინფორმაცია პროფესიული ორგანიზაციის მხრიდან პროფესიული რეპუტაციის დადასტურების (რეკომენდაციის) შესახებ, ან/და ზედამხედველი აუდიტორის სახელი, გვარი, პირადი ნომერი და დასტური პროფესიული რეპუტაციის შესახებ. პროფესიული რეპუტაციის შესახებ დოკუმენტი უნდა ადასტურებდეს, რომ დაინტერესებულ პირს არა აქვს დარღვეული პროფესიონალი ბუღალტრების ეთიკის კოდექსი (IESBA Code). პროფესიული რეპუტაციის შესახებ ინფორმაცია წარმოდგენილიუნდა იქნეს წერილობით, სარეგისტრაციო განაცხადის დანართის სახით.

**შენიშვნა:** ამ წესის მე-4 მუხლის მე-2 პუნქტით გათვალისწინებული პირები, რომლებიც სარეგისტრაციო წარმოებამდე არ არიან გაწევრიანებული საქართველოს პროფესიულ ორგანიზაციაში, პროფესიული რეპუტაციის დასტურს წარმოადგენენ ეკონომიკური განვითარებისა და თანამშრომლობის ორგანიზაციის (OECD), ევროკავშირის წევრ ქვეყნებში აგრეთვე კანონის მე-13 მუხლის მე-9 პუნქტის საფუძველზე სამსახურის მიერ განსაზღვრულ ქვეყნებში არსებული ბუღალტერთა საერთაშორისო ფედერაციის (IFAC) წევრი ორგანიზაციიდან, რომელშიც ისინი გაწევრიანებულნი არიან. პროფესიული რეპუტაციის დამადასტურებელი დოკუმენტაციის ნათარგმნი და ნოტარიულად დამოწმებული ასლი, სამსახურს წარედგინება სარეგისტრაციო განაცხადის დანართის სახით.

ი) მე-9 პუნქტში მიეთითება ინფორმაცია ინდივიდუალურად მოქმედი აუდიტორის მიერ პროფესიული პასუხისმგებლობის დაზღვევის თაობაზე, დაზღვეული პერიოდის, სადაზღვევო კომპანიის სახელწოდების, და სადაზღვევო თანხის მითითებით. პროფესიული პასუხისმგებლობის დაზღვევის დამადასტურებელი დოკუმენტაცია სამსახურში წარდგენილი უნდა იქნეს არაუგვიანეს სარეგისტრაციო განაცხადის წარდგენასთან ერთად ან წარდგენდან 10 სამუშაო დღის ვადაში. სამსახური უფლებამოსილია, განმცხადებლის მომართვის საფუძველზე პროფესიული პასუხისმგებლობის დაზღვევის დამადასტურებელი დოკუმენტაციის წარმოსადგენად დაინტერესებულ პირს განუსაზღვროს დამატებითი ვადა არაუმეტეს 30 დღისა, რომლის განმავლობაშიც დაინტერესებულმა პირმა პროფესიული პასუხისმგებლობის დაზღვევის დამადასტურებელი დოკუმენტაცია უნდა წარუდგინოს სამსახურს. აღნიშნულ შემთხვევაში სარეგისტრაციო წარმოება ჩერდება და დოკუმენტის წარმოდგენის შემთხვევაში მიიღება გადაწყვეტილება სარეგისტრაციო წარმოების განახლების შესახებ. სარეგისტრაციო წარმოების განახლების შემთხვევაში სარეგისტრაციო წარმოების ვადის ათვლა ხელახლა იწყება. დაინტერესებული პირისთვის განსაზღვრული დამატებითი ვადის გასვლის შემდეგ სამსახური უფლებამოსილია მიიღოს გადაწყვეტილება სარეგისტრაციო წარმოების შეწყვეტის შესახებ. სადაზღვევო პოლისის ასლი სარეგისტრაციო განაცხადს დაერთვის დანართის სახით. იმ შემთხვევაში თუ სადაზღვევო პოლისში არ არის ასახული სამსახურის მიერ დადგენილი წესით განსაზღვრული ყველა მოთხოვნა, სამსახური უფლებამოსილია პირს მოსთხოვოს სადაზღვევო ხელშეკრულების სამსახურისათვის წარმოდგენა. დაინტერესებული პირის მიერ აუდიტორულ ფირმაში საქმიანობის შემთხვევაში ამ პუნქტით წარმოდგენილი სვეტები/უჯრები არ ივსება.

კ) მე-10 პუნქტში მიეთითება ინფორმაცია, ბოლო 3 წლის განმავლობაში პროფესიული (არადაქირავებული) საქმიანობიდან მიღებული შემოსავლების შესახებ. დაინტერესებული პირის მიერ მიეთითება კანონის მე-2 მუხლის პირველი პუნქტის,,ვ.ა“ ქვეპუნტით განსაზღვრული ფინანსური ანგარიშგების აუდიტიდან და ამავე პუნქტის,,ვ.ბ“,,,ვ.გ“,,,ვ.დ“ ქვეპუნქტებით განსაზღვრული მომსახურებებიდან (სხვა აუდიტორული საქმიანობიდან), სხვა პროფესიული მომსახურებიდან (საბუღალტრო, საგადასახადო, ფინანსური მენეჯმენტის სფეროში გაწეული მომსახურებიდან, ბიზნესსაკონსულტაციო მომსახურებიდან (მათ შორის,,,უკანონო შემოსავლის ლეგალიზაციის აღკვეთის ხელშეწყობის შესახებ“ საქართველოს კანონის მე-5 მუხლის 23 პუნქტით განსაზღვრული ფინანსური მონიტორინგის განმახორციელებელი პირების მიერ დადებული გარიგებებიდან მიღებული შემოსავლების ოდენობა (ლარებში, წლების მიხედვით)).

ლ) მე-11 პუნქტში მიეთითება ინფორმაცია პირის ნასამართლეობის თაობაზე (ცნობის გაცემის თარიღის მითითებით). ცნობა სარეგისტრაციო განაცხადს დაერთვის მატერიალური სახით. ამ პუნქტის საფუძველზე სამსახურში წარმოდგენილი საქართველოს კანონმდებლობის შესაბამისად გაცემული ნასამართლეობის ცნობის გაცემის თარიღიდან გასული დრო არ უნდა აღემატებოდეს 30 კალენდარულ დღეს.

მ) მე-12 პუნქტში მიეთითება ინფორმაცია პირის მიერ უკანასკნელი წლის განგრძობითი განათლების მიღების თაობაზე (ცნობის გაცემის თარიღის მითითებით), რისი დამადასტურებელი ცნობა სამსახურში წარდგენილი უნდა იქნეს მატერიალური სახით. განგრძობითი განათლების შესახებ ცნობა სარეგისტრაციო განაცხადს დაერთვის დანართის სახით.

**შენიშვნა:** ამ წესის მე-4 მუხლის მე-2 პუნქტით გათვალისწინებული პირები, რომლებიც სარეგისტრაციო წარმოებამდე არ არიან გაწევრიანებული საქართველოს პროფესიულ ორგანიზაციაში, განგრძობითი განათლების შესახებ დასტურს წარმოადგენენ ეკონომიკური განვითარებისა და თანამშრომლობის ორგანიზაციის (OECD), ევროკავშირის წევრ ქვეყნებში, აგრეთვე კანონის მე-13 მუხლის მე-9 პუნქტის საფუძველზე სამსახურის მიერ განსაზღვრულ ქვეყნებში არსებული ბუღალტერთა საერთაშორისო ფედერაციის (IFAC) წევრი ორგანიზაციიდან, რომელშიც ისინი გაწევრიანებულნი არიან.

4. სარეგისტრაციო განაცხადში განმცხადებელი ადასტურებს სარეგისტრაციო განაცხადში წარმოდგენილი ინფორმაციის სისწორეს.

5. სარეგისტრაციო განაცხადის ელექტრონულად შევსების შემდეგ განმცხადებელი პირი სარეგისტრაციო განაცხადს სამსახურში წარადგენს მატერიალური ფორმით, თანდართული დოკუმენტაციის ორიგინალები/ასლები უნდა იყოს დანომრილი და დამოწმებული უფლებამოსილი პირის ხელმოწერითა და ბეჭდით (მისი არსებობის შემთხვევაში).

6. სამსახური რეესტრის წარმოების მიზნით, უფლებამოსილია სახელის, გვარისა და იურიდიული მისამართის შესახებ ინფორმაცია დაამუშაოს საქართველოს იუსტიციის სამინისტროს მმართველობის სფეროში მოქმედი საჯარო სამართლის იურიდიული პირი – სახელმწიფო სერვისების განვითარების სააგენტოს მონაცემთა ელექტრონულ ბაზაში.

 **მუხლი 9. აუდიტორული ფირმების რეესტრში რეგისტრაციით დაინტერესებულ პირთა** **სარეგისტრაციო განაცხადის ფორმის შევსების წესი**

1. რეესტრში რეგისტრაციით დაინტერესებული იურიდიული პირის მიერ უფლებამოსილი პირი სარეგისტრაციო განაცხადს ელექტრონულად ავსებს ამ წესის მე-7 მუხლის მე-3 პუნქტით განსაზღვეული პროცედურების გავლით.

2. სარეგისტრაციო განაცხადის:

ა) პირველ პუნქტში აისახება რეესტრში რეგისტრაციით დაინტერესებული იურიდიული პირის, ან უცხო ქვეყნის იურიდიული პირის ფილიალის (შემდგომ – ფირმა) ლოგო, ასეთის არსებობის შემთხვევაში (დანართის სახით აიტვირთება ლოგოს გამოსახულება), საიდენტიფიკაციო ნომერი, სამართლებრივი ფორმა, სახელწოდება (ქართულ და ინგლისურ ენებზე), საკონტაქტო ინფორმაცია (იურიდიული და ფაქტობრივი მისამართი, საკონტაქტო ნომრები, ფირმის ვებგვერდი).

ბ) მე-2 პუნქტში მიეთითება ინფორმაცია ფირმაში დასაქმებული აუდიტორების შესახებ, აუდიტორის ან რეესტრში რეგისტრაციით დაინტერესებული ფიზიკური პირის პირადი ნომრის, სახელის, გვარის, თანამდებობის და გარიგების პარტნიორის არსებობის თაობაზე ინფორმაციის მითითებით. ასევე მიეთითება აღნიშნული აუდიტორის კავშირი ფირმასთან (განიმარტება ბუღალტრული აღრიცხვის საერთაშორისო სტანდარტი 24-ის,,დაკავშირებულ მხარეთა განმარტებითი შენიშვნები“ მიხედვით).

შენიშვნა: დასაქმებულ სერტიფიცირებულ ბუღალტრებს შორის დაინტერებულ ფირმას უნდა ჰყავდეს მითითებული სულ მცირე ერთი ისეთი სერტიფიცირებული ბუღალტერი, რომელსაც რეესტრში რეგისტრაციის შემდეგ, ფირმაში საქმიანობის განხორციელება სურს გარიგების პარტნიორის სტატუსით. ამასთან, დასაქმებული პირის შესახებ ინფორმაცია შეიძლება მოიცავდეს მხოლოდ რეესტრში ასახული აუდიტორების მონაცემებს, ან იმ რეესტრში რეგისტრაციით დაინტერესებული ფიზიკური პირების მონაცემებს, რომელთა სარეგისტრაციო წარმოება დაწყებულია. გარიგების პარტნიორის სტატუსის დამადასტურებელი ინფორმაცია, რომელიც გაცემულია ფირმის ან მმართველობითი ორგანოს მიერ განაცხადს დაერთვის დანართის სახით.

გ) მე-3 პუნქტში აისახება ფირმაში დასაქმებული, აუდიტორის გარდა სხვა სერტიფიცირებული ბუღალტრის თაობაზე ინფორმაცია,სერტიფიცირებული ბუღალტრის პირადი ნომერის, სახელის, გვარის, თანამდებობის მითითებით და აღნიშნული სერტიფიცირებული ბუღალტრის კავშირი ფირმასთან (განიმარტება ბუღალტრული აღრიცხვის საერთაშორისო სტანდარტი 24-ის,,დაკავშირებულ მხარეთა განმარტებითი შენიშვნები“ მიხედვით). ასევე, მიეთითება იმ პროფესიული ორგანიზაციის სახელწოდება და საიდენტიფიკაციო ნომერი, სადაც გაწევრიანებულია სერტიფიცირებული ბუღალტერი, სერტიფიცირებული ბუღალტრის პროფესიულ ორგანიზაციაში რეგისტრაციის ნომერი).

დ) მე-4 პუნქტში მიეთითება ინფორმაცია ფირმაში მმართველობის ორგანოს წევრების შესახებ, პირადი ნომრის, სახელის და გვარის, მმართველობით ორგანოში წევრობის ფორმის მითითებით. ამასთან, აღინიშნება ინფორმაცია მმართველობით ორგანოს წევრის აუდიტორთა რეესტრში რეგისტრაციის არსებობის თაობაზე.

ე) მე-5 პუნქტში მიეთითება ინფორმაცია პარტნიორების/აქციონერების წილობრივი მონაწილეობის თაობაზე (ფირმის სამართლებრივი ფორმის, წილის მფლობელის პირადი/საიდენტიფიკაციო ნომრის, ქვეყნის, სახელის და გვარის/დასახელების, იურიდიული მისამართის მითითებით). ამასთან, აღინიშნება პარტნიორის/აქციონერის ხმის უფლება და წილობრივი მონაწილეობა (პროცენტული თანაფარდობა) ფირმაში. აგრეთვე, მიეთითება ინფორმაცია ფირმასთან დაკავშირებული სხვა მხარეების შესახებ (გარდა საერთაშორისო ქსელში შემავალი სხვა კომპანიებისა და მათთან დაკავშირებული პირებისა,რომლებიც არ არიან რეგისტრირებული საქართველოში), დაკავშირებული მხარის სამართლებრივი ფორმის (ბუღალტრული აღრიცხვის საერთაშორისო სტანდარტი 24-ის -,,დაკავშირებულ მხარეთა განმარტებითი შენიშვნები“ მიხედვით), საიდენტიფიკაციო/პირადი ნომრის, სახელწოდების/სახელის მითითებით.

ვ) მე-6 პუნქტში მიეთითება ინფორმაცია სამსახურის მიერ დადგენილი წესით, ფირმის პროფესიული პასუხისმგებლობის დაზღვევის თაობაზე, დაზღვეული პერიოდის, სადაზღვევო კომპანიის სახელწოდების, საიდენტიფიკაციო ნომრის, სადაზღვევო თანხის მითითებით. სადაზღვევო პოლისის ასლი სარეგისტრაციო განაცხადს დაერთვის დანართის სახით. იმ შემთხვევაში თუ სადაზღვევო პოლისში არ არის ასახული სამსახურის მიერ დადგენილი წესით განსაზღვრული ყველა მოთხოვნა, სამსახური უფლებამოსილია პირს მოსთხოვოს სადაზღვევო ხელშეკრულების სამსახურისათვის წარმოდგენა.

შენიშვნა: თუ განმცხადებლის პროფესიული პასუხიმგებლობის დაზღვევის ოდენობა რეგისტრაციის მომენტისთვის შეადგენს არანაკლებ 100 000 ლარს, მაგრამ ნაკლებია სამსახურის მიერ დადგენილ ოდენობაზე, სამსახური უფლებამოსილია სარეგისტრაციო განაცხადის მიღებიდან არაუგვიანეს 10 სამუშაო დღის ვადაში განმცხადებელს განუსაზღვროს არაუმეტეს 30-დღიანი ვადა სადაზღვევო პოლისის სამსახურის მიერ პროფესიული პასუხისმგებლობის დაზღვევისათვის დადგენილ მოთხოვნებთან შესაბამისობაში მოყვანის მიზნით.

ზ) მე-7 პუნქტში მიეთითება ინფორმაცია აუდიტორული ფირმების საერთაშორისო ქსელში ფირმის წევრობის თაობაზე (არსებობის შემთხვევაში), ქსელის ვებგვერდის მითითებით.

თ) მე-8 პუნქტში მიეთითება ინფორმაცია აუდიტორული და პროფესიული საქმიანობიდან (ბოლო 3 დასრულებული კალენდარული წლის განმავლობაში) მიღებული შემოსავლების თაობაზე. ფირმის მიერ მიეთითება კანონის მე-2 მუხლის პირველი პუნქტის,,ვ.ა“ ქვეპუნქტით განსაზღვრული ფინანსური ანგარიშგების აუდიტიდან და ამავე პუნქტის,,ვ.ბ“,,,ვ.გ“,,,ვ.დ“ ქვეპუნქტებით განსაზღვრული მომსახურებებიდან (სხვა აუდიტორული საქმიანობიდან) მიღებული, სხვა პროფესიული მომსახურებიდან (საბუღალტრო, საგადასახადო, ფინანსური მენეჯმენტის სფეროში გაწეული მომსახურებიდან, ბიზნესსაკონსულტაციო მომსახურებიდან (მათ შორის,,,უკანონო შემოსავლის ლეგალიზაციის აღკვეთის ხელშეწყობის შესახებ“ საქართველოს კანონის მე-5 მუხლის 23 პუნქტით განსაზღვრული ფინანსური მონიტორინგის განმახორციელებელი პირების მიერ დადებული გარიგებებიდან მიღებული შემოსავლების ოდენობა (ლარებში, წლების მიხედვით).

ი) მე-9 პუნქტში მიეთითება ინფორმაცია აუდიტორულ ფირმაში თანამშრომელთა რაოდენობის თაობაზე. აღნიშნულ შემთხვევაში ველებში მიეთითება ინფორმაცია თუ რამდენი თანამშრომელი ახორციელებს აუდიტორულ მომსახურებასა და პროფესიულ მომსახურებას, ასევე რამდენი თანამშრომელია დასაქმებული ადმინისტრაციაში.

კ) მე-10 პუნქტში მიეთითება ფირმის მთავარი საკონტაქტო-წარმომადგენლობითი უფლებამოსილების მქონე პირის, განაცხადის შევსებაზე და განახლებაზე პასუხისმგებელი პირისა და საქართველოს ფინანსური მონიტორინგის სამსახურის წინაშე ანგარიშვალდებული პირის საკონტაქტო ინფორმაცია (პირადი ნომერი, სახელი, გვარი, საკონტაქტო ნომერი, ელექტრონული ფოსტა).

ლ) მე-11 პუნქტში მიეთითება ინფორმაცია უცხო ქვეყნის აუდიტორული ფირმების რეესტრში რეგისტრაციის შესახებ (უცხო ქვეყნის სახელწოდება, უცხო ქვეყნის მარეგისტრირებელი ორგანოს სახელწოდება, რეგისტრაციის ნომერი);

3. განმცხადებელი ადასტურებს ამ მუხლის მე-2 პუნქტის შესაბამისად განსაზღვრული ინფორმაციის სისწორეს.

4. ელექტრონულად სარეგისტრაციო განაცხადის ელექტრონულად შევსების შემდეგ განმცხადებელი პირი სარეგისტრაციო განაცხადს სამსახურში წარადგენს მატერიალური ფორმით თანდართული დოკუმენტაცია (მათ შორის, ნოტარიულად დამოწმებული ასლები) უნდა იყოს დანომრილი და დამოწმებული უფლებამოსილი პირის ხელმოწერითა და ბეჭდით (მისი არსებობის შემთხვევაში).

5. იმ შემთხვევაში, თუ რეგისტრაციით დაინტერესებული იურიდიული პირის მიერ სარეგისტრაციო განაცხადის წარდგენისას ამ იურიდიული პირის მიერ მითითებულ სულ მცირე ერთი ფიზიკური პირზე (ფირმაში გარიგების პარტნიორის სტატუსით დასაქმებით დაინტერესებული) არ არის დაწყებული ან დაწყებულია და არ დასრულებულა სარეგისტრაციო წარმოება, იურიდიული პირის სარეგისტრაციო განაცხადის მიღებიდან არაუგვიანეს 10 სამუშაო დღის ვადაში სამსახური იღებს გადაწყვეტილებას იურიდიული პირისათვის სარეგისტრაციო წარმოების არაუმეტეს 20 დღით შეჩერების თაობაზე. თუ აღნიშნული სარეგისტრაციო წარმოების შეჩერების პერიოდში განმცხადებელი იურიდიული პირის მიერ მითითებული სულ მცირე ერთი ფიზიკური პირი (ფირმაში გარიგების პარტნიორის სტატუსით დასაქმებით დაინტერესებული) დარეგისტრირდება აუდიტორების რეესტრში, სამსახური იღებს გადაწყვეტილებას იურიდიული პირისათვის სარეგისტრაციო წარმოების განახლების შესახებ. თუ აღნიშნულმა ფიზიკურმა პირმა არ მიუთითა განმცხადებელი იურიდიული პირი თავის დამსაქმებლად ან არ/ვერ დარეგისტრირდა აუდიტორების რეესტრში, განმცხადებელი იურიდიული პირის მიმართ სარეგისტრაციო წარმოება წყდება.

6. სარეგისტრაციო წარმოებისას, კანონის მე-12 მუხლის მე-8 პუნქტის,,ა“ ქვეპუნქტით მოთხოვნათა შესაბამისად, რეგისტრაციით დაინტერესებული იურიდიული პირის სარეგისტრაციო განაცხადში, აუდიტორული ფირმის სამართლებრივი ფორმის, დასახელების და მისამართის შესახებ ინფორმაციას სამსახური ამუშავებს საქართველოს ფინანსთა სამინისტროს მმართველობის სფეროში მოქმედი საჯარო სამართლის იურიდიული პირი – შემოსავლების სამსახურის მონაცემთა ბაზაში (ოფიციალურ ვებგვერდზე [www.rs.ge](http://www.rs.ge)) არსებული ინფორმაციის შესაბამისად.

 **მუხლი 10. სარეგისტრაციო წარმოების შეჩერება და შეწყვეტა**

1. სამსახური უფლებამოსილია მიიღოს გადაწყვეტილება სარეგისტრაციო წარმოების შეჩერების შესახებ, თუ:

ა) განცხადებას არ ერთვის ან/და არასრულად არის წარმოდგენილი ამ წესით, კანონითა და მის საფუძველზე მიღებული ნორმატიული აქტებით განსაზღვრული დოკუმენტი ან/და ინფორმაცია, რომელიც აუცილებელია განცხადებით მოთხოვნილ საკითხზე გადაწყვეტილების მისაღებად;

ბ) წარმოდგენილია სასამართლოს კანონიერ ძალაში შესული აქტი, რომელიც ითვალისწინებს სარეგისტრაციო წარმოების შეჩერებას;

გ) სარეგისტრაციოდ წარდგენილი დოკუმენტაცია, მათი კანონიერების შესწავლის მიზნით სამსახურის მიერ გადაგზავნილია შესაბამის უწყებაში/ორგანოში;

დ) არსებობს საქართველოს კანონმდებლობით გათვალისწინებული სხვა საფუძვლები.

2. თუ განმცხადებელი სამსახურს არ წარუდგენს კანონით ან ამ წესით გათვალისწინებულ დოკუმენტს ან ინფორმაციას, რომელიც აუცილებელია აუდიტორის/აუდიტორული ფირმის რეგისტრაციისათვის, სარეგისტრაციო განაცხადის მიღებიდან 10 სამუშაო დღის ვადაში სამსახური განმცხადებელს განუსაზღვრავს არაუმეტეს 30-დღიან ვადას, რომლის განმავლობაშიც მან დოკუმენტი ან ინფორმაცია უნდა წარუდგინოს სამსახურს. სამსახური უფლებამოსილია, განმცხადებლის მოთხოვნით, ეს ვადა გააგრძელოს მხოლოდ ერთხელ, არაუმეტეს 15 დღით. ამ პუნქტით გათვალისწინებულ პერიოდში სარეგისტრაციო წარმოება ჩერდება.

3. სარეგისტრაციო წარმოების შეჩერების პერიოდში სარეგისტრაციო წარმოების შეჩერების საფუძვლის აღმოფხვრის დამადასტურებელი დოკუმენტის ან ინფორმაციის წარმოდგენის შემთხვევაში სამსახური იღებს გადაწყვეტილებას სარეგისტრაციო წარმოების განახლების შესახებ. სარეგისტრაციო წარმოების განახლების შემთხვევაში სარეგისტრაციო წარმოების ვადის ათვლა ხელახლა იწყება.

4. კანონმდებლობით განსაზღვრულ შემთხვევაში შესაძლებელია, სამსახურის მიერ აუდიტორისთვის/აუდიტორული ფირმისთვის/გარიგების პარტნიორისთვის აუდიტის ჩატარების ან/და აუდიტორულ დასკვნაზე ხელის მოწერის განხორციელების დროებით, არაუმეტეს 3 წლით აკრძალვა.

5. ამ მუხლის მე-4 პუნქტით განსაზღვრული ვადის გასვლის შემდეგ, სამსახური იღებს გადაწყვეტილებას აუდიტორისთვის/აუდიტორული ფირმისთვის/გარიგების პარტნიორისთვის აუდიტის ჩატარების ან/და აუდიტორულ დასკვნაზე ხელის მოწერის განხორციელების უფლების აღდგენის თაობაზე.

6. სამსახური უფლებამოსილია მიიღოს გადაწყვეტილება რეგისტრაციაზე უარის თქმისა და სარეგისტრაციო წარმოების შეწყვეტის შესახებ, თუ:

ა) სარეგისტრაციო წარმოების განმავლობაში განმცხადებელმა ან მისმა საამისოდ უფლებამოსილმა პირმა მოითხოვა სარეგისტრაციო წარმოების შეწყვეტა;

ბ) ამ მუხლის მე-2 პუნქტით განსაზღვრული ვადაში არ იქნა წარმოდგენილი სარეგისტრაციო წარმოების შეჩერების საფუძვლის აღმოფხვრის დამადასტურებელი ინფორმაცია ან დოკუმენტი;

გ) სარეგისტრაციო განაცხადზე თანდართული დოკუმენტაცია გამოცემული, მიღებული ან შედგენილია არაუფლებამოსილი პირის მიერ;

დ) კანონმდებლობით დადგენილი წესით, ცნობილი გახდა სარეგისტრაციო განაცხადზე თანდართული დოკუმენტის გაუქმების ფაქტი;

ე) წარმოდგენილია სასამართლოს კანონიერ ძალაში შესული აქტი, რომელიც ითვალისწინებს სარეგისტრაციო წარმოების შეწყვეტას;

ვ) დადგენილ ვადაში არ არის წარმოდგენილი ამ წესით განსაზღვრული, პროფესიული პასუხისმგებლობის დაზღვევის დამადასტურებელი დოკუმენტაცია.

ზ) ამ წესის მე-8 მუხლის მე-2 პუნქტის,,გ“ ქვეპუნქტით გათვალისწინებულ შემთხვევაში, სამსახურის მიერ შესაბამისი გადაწყვეტილების მიღების შემთხვევაში.

თ) არსებობს საქართველოს კანონმდებლობით გათვალისწინებული სხვა საფუძვლები.

7. სარეგისტრაციო წარმოების შეჩერების და შეწყვეტის თაობაზე სამსახურის უფროსის მიერ გამოიცემა ინდივიდუალური ადმინისტრაციულ-სამართლებრივი აქტი, რომელიც სამსახურის მიერ ეგზავნება დაინტერესებულ პირს სამსახურის მიერ გადაწყვეტილების მიღებიდან 2 დღის ვადაში.

8. სარეგისტრაციო წარმოების შეჩერების და შეწყვეტის შესახებ სამსახურის გადაწყვეტილება საჩივრდება საქართველოს კანონმდებლობით დადგენილი წესით. სამსახურის გადაწყვეტილების გასაჩივრება არ აჩერებს მის მოქმედებას.

 **მუხლი 11. აუდიტორისათვის/აუდიტორული ფირმისათვის რეგისტრაციის გაუქმება**

1. აუდიტორი/აუდიტორული ფირმა, რომელიც არ აკმაყოფილებს კანონმდებლობით დადგენილ მოთხოვნებს ექვემდებარება რეგისტრაციის გაუქმებას და კარგავს აუდიტის ჩატარების უფლებამოსილებას. რეგისტრაციის გაუქმებისთვის პასუხისმგებელია სამსახური. რეგისტრაციის გაუქმების შემთხვევაში აუდიტორს/აუდიტორულ ფირმას არა აქვს უფლება, თავის სახელწოდებაში გამოიყენოს სიტყვა „აუდიტორი“/სიტყვები „აუდიტორული ფირმა“.

2. აუდიტორისათვის/აუდიტორული ფირმისათვის რეგისტრაციის გაუქმების შესახებ სამსახურის გადაწყვეტილება საჩივრდება საქართველოს კანონმდებლობით დადგენილი წესით. სამსახურის გადაწყვეტილების გასაჩივრება არ აჩერებს მის მოქმედებას.

 **მუხლი** **12.** **რეესტრში დაცული ინფორმაციისა და დოკუმენტების გაცნობის, მათი დედნებისა და ასლების გამოთხოვის წესი და პირობები**

1. სამსახური უფლებამოსილია წერილობითი მიმართვის საფუძველზე გასცეს რეესტრში დაცული ნებისმიერი დოკუმენტი. მართვის ავტომატური საშუალებით გაცემულ დოკუმენტს აქვს ისეთივე იურიდიული ძალა, როგორიც მატერიალური ფორმით გაცემულს.

2. რეესტრიდან ამონაწერი ქართულ ენაზე მზადდება.

3. ინფორმაციის გაცემაზე უარის თქმის საფუძველი განისაზღვრება საქართველოს კანონმდებლობით დადგენილი წესით.

4. ინფორმაციის გაცემაზე უარის თქმის შესახებ სამსახურის გადაწყვეტილება საჩივრდება საქართველოს კანონმდებლობით დადგენილი წესით.

 **მუხლი 13.** **აუდიტორების/აუდიტორული ფირმების მიერ ინფორმაციის განახლება.**

1. აუდიტორი/აუდიტორული ფირმა ვალდებულია რეესტრში ასახული (მათ შორის, სარეგისტრაციო განაცხადით წარდგენილი არასაჯარო ინფორმაციის) ნებისმიერი ინფორმაციის ცვლილების შესახებ შეატყობინოს სამსახურს ცვლილების შეტანიდან არაუგვიანეს 5 სამუშაო დღისა, გარდა ამ მუხლის მე-2 და მე-3 პუნქტებით გათვალისწინებული შემთხვევებისა.

2. აუდიტორი ვალდებულია არაუგვიანეს 1 აპრილისა განაახლოს ინფორმაცია მის მიერ მე-8 მუხლის მე-3 პუნქტის,,კ“ ქვეპუნქტით განსაზღვრული მომსახურებებიდან, წინა წელს მიღებული შემოსავლების შესახებ.

3. აუდიტორული ფირმა ვალდებულია არაუგვიანეს 1 აპრილისა განაახლოს ინფორმაცია მის მიერ მე-9 მუხლის მე-2 პუნქტის,,თ“ ქვეპუნქტით განსაზღვრული მომსახურებებიდან, წინა წელს მიღებული შემოსავლების და მე-9 მუხლის მე-2 პუნქტის,,კ“ ქვეპუნქტით განსაზღვრული ინფორმაცია თანამშრომელთა რაოდენობის შესახებ.

4. აუდიტორის/სერტიფიცირებული ბუღალტრის განგრძობითი განათლების მიმართ დადგენილი მოთხოვნების დაკმაყოფილების თაობაზე სამსახურისთვის ინფორმაციის მიწოდებაზე პასუხისმგებელია პროფესიული ორგანიზაცია. თუ პროფესიული ორგანიზაციის გადაწყვეტილებით პირი აღარ აკმაყოფილებს განგრძობითი განათლების მიმართ მოთხოვნებს, პროფესიული ორგანიზაცია ვალდებულია ამ გადაწყვეტილების მიღებიდან არაუგვიანეს 5 სამუშაო დღისა აცნობოს სამსახურს ამის შესახებ.

5. პროფესიული პასუხისმგებლობის დაზღვევის თაობაზე დაზღვევის ხელშეკრულების დადების, შეწყვეტის ან მასში ცვლილების შეტანის თაობაზე (მათ შორის, სადაზღვევო თანხის გაზრდის ან შემცირების შესახებ) ინფორმაციას აუდიტორი/აუდიტორული ფირმა წარუდგენს სამსახურს ამ მუხლის პირველი პუნქტით განსაზღვრულ ვადაში.

 **მუხლი 14. გარდამავალი დებულებები**

1. ამ ბრძანების ამოქმედებამდე საქართველოში რეგისტრირებულ პროფესიულ ორგანიზაციას, რომელშიც უნდა გაწევრიანდეს აუდიტორების რეესტრში რეგისტრაციით დაინტერესებული ფიზიკური პირი, ამ წესის მე-2 მუხლის მე-9 პუნქტის,,ბ.ა“ ქვეპუნქტით გათვალისწინებული მოთხოვნა დაკმაყოფილებულად ჩაეთვალოთ. ამ პუნქტით გათვალისწინებულმა პროფესიულმა ორგანიზაციებმა უზრუნველყონ სასერტიფიკაციო პროგრამების დადგენის, საგამოცდო პროცესის აღიარების წესისა და განგრძობითი განათლების პროგრამების აღიარების წესის შემოღებიდან, არაუგვიანეს 3 თვის ვადაში – განგრძობითი განათლების, ხოლო 6 თვის ვადაში – სერტიფიკაციისა და საგამოცდო პროცესის სამსახურის მიერ დადგენილ მოთხოვნებთან შესაბამისობაში მოყვანა და აღიარება სამსახურის მიერ. აღნიშნული ვადის გასვლის შემდეგ, თუ გამოვლინდა რომ ის პროფესიული ორგანიზაცია, არ აკმაყოფილებს კანონისა და კანონქვემდებარე ნორმატიული აქტებით დადგენილ მოთხოვნებს, სერტიფიცირებული ბუღალტერი/აუდიტორი ვალდებულია გაწევრიანდეს საქართველოს სხვა პროფესიულ ორგანიზაციაში, რომელიც დააკმაყოფილებს კანონითა და კანონქვემდებარე ნორმატიული აქტებით განსაზღვრულ მოთხოვნებს.

 2. სამსახურმა ამ პუნქტით განსაზღვრული პროფესიული სერტიფიცირებისა და განგრძობითი განათლების სტანდარტი და შესაბამისი აღიარების წესი შეიმუშაოს 2017 წლის 1 აპრილამდე.

3. რეესტრში თავდაპირველი რეგისტრაციისას, პროფესიულ ორგანიზაციას, რომელშიც უნდა გაწევრიანდეს აუდიტორების რეესტრში რეგისტრაციით დაინტერესებული ფიზიკური პირი, ამ წესის მე-2 მუხლის მე-9 პუნქტის,,გ“ ქვეპუნქტით გათვალისწინებული მოთხოვნა დაკმაყოფილებულად ჩაეთვალოს იმ შემთხვევაში, თუ მმართველობის ორგანოს წევრთა უმრავლესობას შეადგენდნენ კანონის 28-ე მუხლის მე-13 პუნქტით განსაზღვრული პირები.

4. ამ წესის მე-8 მუხლის მე-3 პუნქტის,,დ“ ქვეპუნქტით მოთხოვნილი ინფორმაციის ასახვისას, კანონის 28-ე მუხლის მე-13 პუნქტით განსაზღვრულმა პირებმა, რომლებიც არიან საქართველოს პარლამენტთან არსებული აუდიტორული საქმიანობის საბჭოს მიერ გაცემულ აუდიტორის სერტიფიკატის მფლობელები და რომელთა სერტიფიკატი ძალაშია 2013 წლის 1 იანვრისთვის, სამსახურს, დანართის სახით, უნდა წარუდგინონ საბჭოს სერტიფიკატის ასლი.

5. კანონის 28-ე მუხლის მე-13 პუნქტით განსაზღვრულმა პირმა, ამ წესის მე-8 მუხლის მე-3 პუნქტის,,გ“ ქვეპუნქტით წარსადგენი ინფორმაციის ნაცვლად, წარმოადგინოს წერილობითი დადასტურება, იმაზე რომ აღნიშნული პირი კანონის ამოქმედებამდე მომსახურებას ახორციელებდა დამოუკიდებლად, აუდიტორული ფირმის სახელით, აუდიტორის ან გარიგების პარტნიორის სტატუსით. აღნიშნული ინფორმაცია სამსახურისათვის წარდგენილი უნდა იქნეს არანაკლებ ერთი სუბიექტის სახელწოდების და საიდენტიფიკაციო ნომრის, აუდიტორული მომსახურების ხელშეკრულების საგნისა და პერიოდის მითითებით შემდეგი წესით:

ა) დასაქმებულმა პროფესიულმა ბუღალტერმა წერილობითი დადასტურება მიიღოს დამსაქმებლისგან/ფირმისგან (რომელიც ამ წესის ამოქმედებამდე ახორციელებდა აუდიტორულ საქმიანობას);

ბ) საქმიანობის ინდივიდუალურად განმახორციელებელმა სერტიფიცირებულმა ბუღალტერმა სამსახურს თავად წარუდგინოს წერილობითი დასტური.

6. ამ წესის მე-8 მუხლის მე-3 პუნქტის,,თ“ ქვეპუნქტით მოთხოვნილი ინფორმაცია პროფესიული რეპუტაციის შესახებ (დასტური) კანონის 28-ე მუხლის მე-13 პუნქტით განსაზღვრულმა პირებთან მიმართებაში შეიძლება გაცემულ იქნეს მხოლოდ პროფესიული ორგანიზაციის მიერ შემდეგი წესის საფუძველზე:

ა) რეესტრში რეგისტრაციით დაინტერესებულ პირებზე, რომლებიც ამ ბრძანების ამოქმედებამდე ახორციელებდნენ პროფესიულ მომსახურებას და გაწევრიანებული იყვნენ პროფესიულ ორგანიზაციაში რეპუტაციის შესახებ დასტური გასცენ იმ პროფესიულმა ორგანიზაციებმა რომლის წევრიც იყო ეს პირი;

ბ) რეესტრში რეგისტრაციით დაინტერესებულმა პირებზე, რომლებიც ამ ბრძანების ამოქმედებამდე ახორციელებდნენ აუდიტორულ მომსახურებას და არ ყოფილან გაწევრიანებული პროფესიულ ორგანიზაციაში ვალდებულნი არიან რეესტრში რეგისტრაციის მიზნით იმ პროფესიულ ორგანიზაციას, რომელშიც გაწევრიანდებიან, წარუდგინონ დამსაქმებლის მიერ ან პირადად (ინდივიდუალურად განხორციელების შემთხვევაში) დადასტურებული ინფორმაცია (განცხადება) მათ მიერ ეთიკის კოდექსის დაცვის თაობაზე. ამასთან, პროფესიული ორგანიზაციები, მათ ორგანიზაციაში გაწევრიანების შესაბამისი პროცედურის საფუძველზე, სამსახურში წარსადგენ დოკუმენტში ადასტურებენ, რომ არ ფლობენ რაიმე ინფორმაციას პირის მიერ ეთიკური ნორმების დარღვევის შესახებ.

7. კანონის 28-ე მუხლის მე-13 პუნქტით განსაზღვრული პირები, გათავისუფლებულნი არიან ამ წესის მე-8 მუხლის მე-3 პუნქტის,,მ“ ქვეპუნქტით განსაზღვრული, პირის მიერ უკანასკნელი წლის განგრძობითი განათლების თაობაზე ინფორმაციის წარდგენის ვალდებულებისაგან.

 8. ის აუდიტორები/აუდიტორული ფირმები, რომლებიც ამ ბრძანების ამოქმედებამდე, 2016 წლის 25 ივნისამდე პერიოდში მოქმედი საქართველოს კანონმდებლობით დადგენილი წესით ახორციელებდნენ აუდიტორულ მომსახურებას და დაზღვეული აქვთ პროფესიული პასუხისმგებლობა და ამასთან პროფესიული პასუხისმგებლობის დაზღვევის ოდენობა რეგისტრაციის მომენტისთვის შეადგენს არანაკლებ 100 000 ლარს, ვალდებულნი არიან რეესტრში რეგისტრაციიდან არაუგვიანეს 30 დღის ვადაში, ამ ბრძანების ამოქმედებამდე დადებულ დაზღვევის ხელშეკრულებებში განახორციელონ შესაბამისი ცვლილებები ან წარადგინონ ახალი სადაზღვევო ხელშეკრულებები, სამსახურის უფროსის მიერ დადგენილი წესების დაცვით. ამ პუნქტით დადგენილ ვადაში, აუდიტორის/აუდიტორული ფირმის მიერ სამსახურისათვის განახლებული სადაზღვევო ხელშეკრულების წარუდგენლობის შემთხვევაში, აუდიტორი/აუდიტორული ფირმა ექვემდებარება რეგისტრაციის გაუქმებას და კარგავს აუდიტის ჩატარების უფლებამოსილებას.